Ούρσουλα Πολ, βαρόνη Στάφορντ

Η Ούρσουλα Πολ, αγγλ.: Ursula Pole, baroness Stafford ( 1504 – 12 Αυγούστου 1570) ήταν Αγγλίδα ευγενής, η σύζυγος του Ερρίκος Στάφορντ, 1ος βαρόνος Στάφορντ μια πλούσια κληρονόμος και η μοναχοκόρη τής Mαργαρίτας 8ης κόμισσας του Σόλσμπερι. Η μητέρα της ήταν το τελευταίο επιζόν μέλος του κλάδου της Υόρκης, και εκτελέστηκε για προδοσία σε ηλικία 67 ετών, το 1541 με εντολή του Ερρίκου Η' Τυδώρ.

 Καταγωγή
Η λαίδη Ούρσουλα γεννήθηκε περί το 1504, ως η μοναχοκόρη του σερ Ριχάρδος Πολ, αυλικού, και της Μαργαρίτας, 8ης κόμισσας του Σόλσμπερι, η οποία, ως κόρη του Γεωργίου, 1ου δούκα του Κλάρενς και της Ισαβέλλας Νέβιλ, ήταν το τελευταίο επιζόν μέλος του κλάδου της Υόρκης.

Ο πατέρας της Ούρσουλας πέθανε το 1505, όταν αυτή ήταν μωρό. Η κύρια κατοικία των Πολ ήταν το κάστρο Γουόρμπλινγκτον στο Χάμσαϊρ. Η μητέρα της Ούρσουλας έγινε ανάδοχος της πριγκίπισσας Μαρίας (Α΄) Τυδώρ και αργότερα κατείχε τη θέση της Βασιλικής Γκουβερνάντας.

Η Ούρσουλα είχε τέσσερα μεγαλύτερα αδέλφια, τον Ερρίκο Πολ 1ο βαρόνο Moντάγκιου, τον Ρέτζιναλντ Πολ καρδινάλιο και τελευταίο Ρωμαιοκαθολικό αρχιεπίσκοπο του Καντέρμεπρι, τον σερ Τζέφρυ Πολ, και τον σερ Άρθουρ Πολ. Ο μεγαλύτερος αδελφός της Ερρίκος, ο οποίος ήταν ένας από τους ομοτίμους ευγενείς στη δίκη της βασίλισσας Άννας Μπολέυν, εκτελέστηκε για προδοσία το 1539. Δύο χρόνια αργότερα η μητέρα της τον ακολούθησε στην εκτέλεση, και οι τίτλοι και οι τιμές της περιήλθαν στο Στέμμα. Ο Τζέφρυ ήταν ύποπτος για προδοσία, και πήγε σε εξορία στην ηπειρωτική Ευρώπη.

 Οικογένεια 
Στις 16 Φεβρουαρίου 1518/1519, η λαίδη Ούρσουλα παντρεύτηκε τον Ερρίκο Στάφορντ, 1ο βαρόνο Στάφορντ (18 Σεπτεμβρίου 1501 – 30 Απριλίου 1563), τον μοναχογιό του Έντουαρντ Στάφορντ, 3ου δούκα του Μπάκινγκχαμ και της λαίδης Αλίανορ Πέρσυ. Εκείνη ήταν περίπου 15 ετών και εκείνος δεν ήταν ακόμα 18. Η μεγαλύτερη αδελφή του, Ελίζαμπεθ Στάφορντ ήταν παντρεμένη με τον Τόμας Χάουαρντ, 3ο δούκα του Νόρφολκ . Ο γάμος κανονίστηκε από τον δούκα του Μπάκινγκχαμ, μετά από πρόταση του καρδινάλιου Tόμας Γούλσεϋ.  Η προίκα της Ούρσουλας ήταν 3.000 μάρκα, τα οποία θα αυξάνονταν κατά 1.000 μάρκα «αν η κόμισσα (του Σόλσμπερι) έπαιρνε πίσω ορισμένα εδάφη από τον βασιλιά».  Η κόμισσα έλαβε εδάφη στο Σόμερσετ και στο Ντέβον αξίας 700 μάρκων για το ζεύγος και τα παιδιά τους. Σε αντάλλαγμα, ο δούκας του Μπάκινγκχαμ χρειάστηκε να παραχωρήσει εδάφη αξίας 500 λιρών ως εισόδημα χηρείας τής Ούρσουλας.  Αυτός πλήρωσε και τα έξοδα τού γάμου, εκτός από το νυφικό της Ούρσουλας, που τής έδωσε η μητέρα της.

Μετά το γάμο τους, η Ούρσουλα και ο Ερρίκος έφτιαξαν το σπίτι τους στο νοικοκυριό τού πεθερού της, τού δούκα του Μπάκιγχαμ, όπου είχαν φύλακες να τους προσέχουν.  Τον Νοέμβριο του 1520 η Ούρσουλα γέννησε το πρώτο της παιδί. Έκανε συνολικά επτά γιους και επτά κόρες.  Ο δούκας πλήρωσε σε μία μαία 10 σελίνια, για να προσέχει την Ούρσουλα μετά τη γέννηση τού παιδιού. 

Πέντε μήνες νωρίτερα, η Ούρσουλα βρισκόταν στη Γαλλία στο Πεδίο του Χρυσού Ενδύματος  παρά τον 4ο μήνα της εγκυμοσύνης της. Το επόμενο έτος, 1521, ο πεθερός της αποκεφαλίστηκε για προδοσία και μεταθανάτια καθαιρέθηκε με νόμο του Κοινοβουλίου, με τον τίτλο και τα κτήματά του να περιέρχονται στο Στέμμα. Ο σύζυγος τής Ούρσουλας έγινε ο 1ος βαρόνος Στάφορντ από τον γιο και διάδοχο τού βασιλιά Ερρίκου Η΄, Εδουάρδο ΣΤ΄ το 1547. Από εκείνη την εποχή και μετά, η Ούρσουλα ονομαζόταν βαρόνη Stafford.

Ο Ερρίκος και η Ούρσουλα είχαν συνολικά περίπου δεκατέσσερα παιδιά, που είχαν το επώνυμο Στάφορντ:
 Ερρίκος (γενν. Νοέμβριος 1520 - απεβ. στην πρώιμη βρεφική ηλικία)
 Δωροθέα (1 Οκτωβρίου 1526 – 22 Σεπτεμβρίου 1604), παντρεύτηκε τον σερ Γουλιέλμο Στάφορντ, και απέκτησε έξι παιδιά. Η Δωροθέα ήταν ένα πρόσωπο με επιρροή στην Αυλή τής Ελισάβετ Α' της Αγγλίας, την οποία υπηρέτησε με την ιδιότητα της κυρίας επί των ενδυμάτων.
 Ερρίκος, 2ος βαρόνος Στάφορντ (απεβ. 1565), νυμφεύτηκε την Eλισάβετ Ντέιβυ.
 Θωμάς (π.1533 – 28 Μαΐου 1557), εκτελέστηκε για εσχάτη προδοσία.
 Εδουάρδος, 3ος βαρόνος Στάφορντ (17 Ιανουαρίου 1535 – 18 Οκτωβρίου 1603), νυμφεύτηκε τη Μαρία Στάνλεϋ, κόρη του Εδουάρδου Στάνλεϋ 3ου κόμη του Ντέρμπυ, και είχε παιδιά.
 Ριχάρδος, νυμφεύτηκε τη Μαρία Κόρμπετ, και είχε τέκνα, συμπεριλαμβανομένου του Ρογήρου 6ου βαρόνου Στάφορντ.
 Γουόλτερ (π.1539 – μετά το 1571).
 Γουλιέλμος.
 Eλισάβετ, παντρεύτηκε τον σερ Γουλιέλμο Νέβιλ.
 Άννα, παντρεύτηκε τον σερ Ερρίκο Γουίλιαμς.
 Σούζαν.
 Ιωάννα.
 Άλλες δύο κόρες, των οποίων το όνομα είναι άγνωστο.

Η Ούρσουλα φαινόταν να είχε εγκάρδια σχέση με την κουνιάδα της Ελισάβετ Στάφορντ δούκισσα του Νόρφολκ, με την οποία ο σύζυγος της Ούρσουλας είχε τσακωθεί. Μετά το τέλος της το 1558 η δούκισσα κληροδότησε στην Ούρσουλα, την οποία περιέγραψε με στοργή ως τον «υποστηρικτή των Στάφορντ», όλα τα ρούχα και τα κοσμήματά της, μία γαλλική κάπα, και μία βελούδινη σέλα.

 Το τέλος 
Η Ούρσουλα απεβίωσε στις 12 Αυγούστου 1570 σε ηλικία περίπου 66 ετών. Τη στιγμή τού τέλους της, η μεγαλύτερη κόρη της Δωροθέα ήταν μία από τις κυρίες με τη μεγαλύτερη επιρροή στην αυλή τής Ελισάβετ Α΄. Ο σύζυγος της Ούρσουλας είχε αποβιώσει το 1563, και τον διαδέχθηκε ο μεγαλύτερος επιζών γιος τους, ο Ερρίκος ως ο 2ος βαρόνος Στάφορντ, ο οποίος απεβίωσε δύο χρόνια αργότερα.

Πρόγονοι

 Αναφορές 

Κατηγορία:Αγγλίδες βαρώνισσες